1)

I artikel 4p foretages følgende ændringer: a) Stk. 1 affattes således: »1. Det er forbudt direkte eller indirekte at levere teknisk bistand, mæglervirksomhed, finansieringsmidler eller finansiel bistand i forbindelse med handel, formidling eller transport, herunder gennem skibsoverførsler, til tredjelande af råolie eller olieprodukter, som har oprindelse i Rusland eller er blevet eksporteret fra Rusland.« b) Stk. 4 affattes således: »4. Det er forbudt at handle med, formidle eller transportere råolie henhørende under KN-kode 2709 00 til tredjelande, herunder gennem skibsoverførsler, fra den 5. december 2022, eller olieprodukter henhørende under KN-kode 2710 fra den 5. februar 2023, jf. bilag XXV til forordning (EU) nr. 833/2014, som har oprindelse i Rusland eller er blevet eksporteret fra Rusland.« c) Stk. 5 affattes således: »5. Forbuddet i denne artikels stk. 4 finder anvendelse fra datoen for ikrafttrædelsen af Rådets første afgørelse om ændring af bilag XI i overensstemmelse med denne artikels stk. 9, litra a). Fra ikrafttrædelsesdatoen for enhver efterfølgende rådsafgørelse om ændring af bilag XI til nærværende afgørelse finder forbuddene i denne artikels stk. 1 og 4 ikke anvendelse i en periode på 90 dage på transport af produkter, der er opført i bilag XXV til forordning (EU) nr. 833/2014, og som har oprindelse i Rusland eller er blevet eksporteret fra Rusland, eller på direkte eller indirekte levering af teknisk bistand, mæglervirksomhed eller finansieringsmidler eller finansiel bistand i forbindelse med transporten, forudsat at: a) transporten eller leveringen af teknisk bistand, mæglervirksomhed eller finansieringsmidler eller finansiel bistand i forbindelse med transporten er baseret på en kontrakt, der er indgået inden ikrafttrædelsesdatoen for hver efterfølgende rådsafgørelse om ændring af bilag XI til nærværende afgørelse, og b) købsprisen pr. tønde ikke oversteg den i bilag XI til nærværende afgørelse fastsatte pris på datoen for indgåelsen af den pågældende kontrakt.« d) Stk. 6 affattes således: »6. Forbuddene i stk. 1 og 4 finder: a) fra den 5. december 2022 ikke anvendelse på råolie henhørende under KN-kode 2709 00 og fra den 5. februar 2023 ikke anvendelse på olieprodukter henhørende under KN-kode 2710, som har oprindelse i Rusland eller er blevet eksporteret fra Rusland, forudsat at købsprisen pr. tønde for sådanne produkter ikke overstiger de i bilag XI til denne afgørelse fastsatte priser b) ikke anvendelse på råolie eller olieprodukter som opført på listen i bilag XXV til forordning (EU) nr. 833/2014, hvis de pågældende varer har oprindelse i et tredjeland og kun læsses i, afsendes fra eller er i transit gennem Rusland, forudsat at de pågældende varer hverken har russisk oprindelse eller ejer c) ikke anvendelse på transport eller teknisk bistand, mæglervirksomhed, finansieringsmidler eller finansiel bistand i forbindelse med sådan transport af de produkter, der er omhandlet i bilag XII til denne afgørelse, til de deri nævnte tredjelande i den periode, der er fastsat i nævnte bilag d) fra den 5. december 2022 ikke anvendelse på råolie henhørende under KN-kode 2709 00, som har oprindelse i Rusland, eller som er blevet eksporteret fra Rusland og købt til en pris, der ligger over den pris, der er fastsat i bilag XI til denne afgørelse, og som læsses på et fartøj i afskibningshavnen inden den 5. december 2022 og losses i den endelige bestemmelseshavn inden den 19. januar 2023.« e) Stk. 8 affattes således: »8. Har et fartøj efter ikrafttrædelsen af en rådsafgørelse om ændring af bilag XI transporteret russisk råolie eller russiske olieprodukter som omhandlet i stk. 4, og operatøren med ansvar for transporten vidste eller havde rimelig grund til at formode, at sådan råolie eller sådanne olieprodukter blev købt til en pris, der oversteg den i bilag XI fastsatte pris på datoen for indgåelsen af kontrakten om et sådant køb, er det forbudt at levere de tjenester, der er omhandlet i stk. 1, i forbindelse med det pågældende fartøjs transport af råolie eller olieprodukter, som har oprindelse i Rusland eller er blevet eksporteret fra Rusland som omhandlet i stk. 4, i 90 dage efter datoen for losningen af den last, der er købt til en pris, der overstiger prisloftet.« f) Følgende stykker tilføjes: »10. Forbuddene i stk. 1 og 4 finder ikke anvendelse på transport eller levering af teknisk bistand, mæglervirksomhed eller finansieringsmidler eller finansiel bistand i forbindelse med den transport, der er nødvendig for akut forebyggelse eller afbødning af en hændelse, der sandsynligvis vil have en alvorlig og betydelig indvirkning på menneskers sundhed og sikkerhed eller på miljøet, eller som en reaktion på naturkatastrofer, forudsat at den nationale kompetente myndighed er blevet underrettet, straks efter at hændelsen er blevet identificeret. 11. Medlemsstaterne og Kommissionen underretter hinanden om konstaterede tilfælde af overtrædelse eller omgåelse af forbuddene i denne artikel. Alle oplysninger, der afgives eller modtages i medfør af denne artikel, må kun anvendes til de formål, til hvilke de blev afgivet eller modtaget, herunder til at sikre effektiviteten af foranstaltningen. 12. Prisloftsmekanismens funktion, herunder bilag XI samt forbuddene i denne artikels stk. 1 og 4, revideres fra midten af januar 2023 og hver anden måned derefter. Revisionen skal tage hensyn til foranstaltningens effektivitet med hensyn til dens forventede resultater, dens gennemførelse, den internationale tilslutning og uformelle tilpasning til prisloftsmekanismen samt dens potentielle indvirkning på Unionen og dens medlemsstater. Den skal imødegå udviklingen på markedet, herunder eventuel uro. For at nå målene med prisloftet, herunder dets evne til at mindske Ruslands olieindtægter, skal prisloftet ligge mindst 5 % under den gennemsnitlige markedspris for russisk olie og russiske olieprodukter beregnet på grundlag af data fra Det Internationale Energiagentur.«